བྱང་ཀོ་རི་ཡའི་རྡུལ་མཚོན་བཟོ་སྐྲུན་ལས་གཞི་ལ་བརྟེན་ནས།ཨ་རི་གཙོས་པའི་མཉམ་འབྲེལ་རྒྱལ་ཁབ་དང་ཡུ་རོབ་མཐུན་ཚོགས་སོགས་ཀྱིས།རྒྱལ་ཁབ་དེར་དཔལ་འབྱོར་གྱི་ཉེས་ཆད་བསྟུད་མར་བཏང་ཡོད་པ་མ་ཟད།སྲིད་འཛིན་ཊོམ་གྱིས་དམག་འཁྲུག་གི་སྡིགས་ར་ཐེངས་མང་བྱས་ཡོད་པ་རེད་དེ།དངོས་སུ་ཐད་ཀར་གདོང་ཐུག་གང་ཡང་བྱུང་མེད་པ་རེད།རྗེས་སུ་ཕྱི་ལོ་༢༠༡༨ལོའི་འགོ་སྟོད་དུ།བྱང་ཀོ་རི་ཡས་ལྷོ་ཀོ་རི་ཡ་དང་འབྲེལ་ལམ་བསྐྱར་གསོ་བྱ་རྒྱུའི་འདོད་པ་ཡོད་པའི་རྣམ་འགྱུར་བསྟན་ནས།དགུན་ཁའི་ཨོ་རྩལ་འགྲན་ཚོགས་སྐབས་ལྷོ་བྱང་ཀོ་རི་ཡ་གཉིས་རྒྱལ་དར་གཅིག་གི་འོག་ཏུ་མཉམ་ཞུགས་བྱས་ཡོད་པ་དང་།ཟླ་༤པའི་ཚེས་༢༧ཉིན་ལྷོ་བྱང་ཀོ་རི་ཡའི་འགོ་ཁྲིད་གཉིས་དངོས་སུ་ཐུག་འཕྲད་བྱས་ཏེ།ཕན་ཚུན་དམག་འཁྲུག་མི་རྒྱག་པའི་གྲོས་མཐུན་བཞག་ནས།ཕྱོགས་གཉིས་བར་གྱི་འབྲེལ་ལམ་ལ་ཡར་རྒྱས་ཀྱི་རྣམ་པ་ཐོན་ཡོད།འོན་ཀྱང་བྱང་ཀོ་རི་ཡས་རྡུལ་མཚོན་གྱི་ལས་གཞི་མཚམས་འཇོག་གམ་རྡུལ་མཚོན་རྩ་མེད་བཟོ་མི་སྲིད་པའི་དོགས་པ་བྱེད་མཁན་མང་པོ་ཡོད་པ་ལྟར།འབྱུང་འགྱུར་ཨ་རིའི་སྲིད་འཛིན་ཊོམ་དང་བྱང་ཀོ་རི་ཡའི་འགོ་ཁྲིད་ཀེམ་ཇོང་ཨན་གཉིས་ཀྱི་ཐུག་འཕྲད་ནས།བྱང་ཀོ་རི་ཡའི་རྡུལ་མཚོན་གྱི་གནད་དོན་དེ་གསལ་པོ་ཆགས་སྲིད་པ་དང་།དེ་བཞིན་ཉེ་ཆར་ཊོམ་གྱིས་དེ་སྔོན་ཨི་རན་དང་བཞག་པའི་རྡུལ་མཚོན་གྲོས་མཐུན་དེ་རྨང་གཞི་ནས་སྐྱོན་ཆ་ཡོད་སྐོར་བརྗོད་ནས།མཐུན་ཕྱོགས་རྒྱལ་ཁབ་ཁག་གི་རེ་སྐུལ་ལ་མ་ལྟོས་པར།གྲོས་མཐུན་ནས་ཕྱིར་འཐེན་བྱ་རྒྱུའི་གསལ་བསྒྲགས་བྱས་པར་གཞིགས་ནས།སྲིད་འཛིན་ཊོམ་གྱིས་བྱང་ཀོ་རི་ཡའི་རྡུལ་མཚོན་གྱི་ལས་གཞི་དེར་ལྟ་བ་མཁྲེགས་བཟུང་བྱས་ནས་གྲུབ་འབྲས་ཐོན་མིན་ཚོད་དཔག་བྱེད་དཀའ་བ་ཡིན་པ་རེད།།